Hjálmar Jónsson , formaður Blaðamannafélags Íslands . Vísir / Vilhelm Fréttablaðið kom út í sérstæðu sniði í dag , eins og það er orðað á forsíðu þess , en fréttasíður blaðsins eru tómar vegna verkfalls blaðamanna á prentmiðlum í gær . Jón Þórisson , annar tveggja ritstjóra blaðsins , ritar forsíðufréttina . Það voru ekki aðeins blaðamenn Fréttablaðsins sem lögðu niður störf heldur einnig ljósmyndarar og því er engin forsíðumynd eða aðrar fréttaljósmyndir í blaðinu . Forsíðuna prýðir skopmynd eftir teiknarann Halldór . Sú mynd er jafnan inni í blaðinu sjálfu . Verkfallið í gær stóð frá 10 til 22 og tók einnig til blaðamanna og ljósmyndara sem starfa við prentútgáfu Morgunblaðsins og til myndatökumanna sem starfa á RÚV . Aðgerðirnar virðast hafa haft mun minni áhrif á útgáfu Morgunblaðsins heldur en á Fréttablaðið þar sem fréttasíður þess fyrrnefnda eru ekki auðar Hjálmar Jónsson er formaður Blaðamannafélags Íslands . „ Mér finnst að við höfum komið okkar sjónarmiðum á framfæri með skýrum hætti . Það var aldrei markmiðið með þessu að skaða blöðin heldur fyrst og fremst að vekja athygli á vinnuskilyrðum blaðamanna og hversu mikilvægt þetta verkefni er sem við sinnum í samfélaginu . Ég held að það hafi verið undirstrikað mjög vel í blöðum dagsins , “ segir Hjálmar . „ Sérstaklega er ég ánægður með hvernig Fréttablaðið tæklaði þetta og sýndi lýðræðislegum vilja blaðamanna varðandi vinnustöðvun fulla virðingu . “ Minni áhrifa virðast hafa gætt á Morgunblaðið . Hjálmar vill ekki fullyrða að þar hafi verið framin verkfallsbrot . „ Ég þori ekki að fullyrða um það . Ég vissi að það var búið að vinna mjög mikinn hluta blaðsins fyrir fram . Ég ætla ekki að fullyrða að það hafi verið verkfallsbrot . Það voru náttúrulega verkfallsbrot sem liggja fyrir í fyrstu aðgerðum okkar . Þau höfum við farið með til félagsdóms og það eru í raun sömu prinsippin undir í öllum þessum vinnustöðvunum sem við munum fá úr skorið hjá félagsdómi , vonandi fyrr en seinna . “ Aðgerðirnar í gær voru lokahnykkurinn á þeim aðgerðum sem blaðamenn samþykktu að fara í . „ Nú þurfum við að hugsa málið og taka stöðuna á nýjan leik . Vega og meta hvernig þetta hefur tekist og hvaða lærdóm má draga af þessum aðgerðum . Markmiðið er eftir sem áður að ná samningum og það sé tekið tillit til okkar óska og þarfa þessarar stéttar . Nú er bara að meta stöðuna , taka nýjan hæðarpunkt og sjáum hvað setur í bili . “ Tólf tíma verkfalli blaðamanna á prentmiðlum , auk ljósmyndara og tökumanna sem eru félagsmenn í Blaðamannafélagi Íslands og starfa hjá Fréttablaðinu , Morgunblaðinu , Sýn og Rúv , lauk klukkan tíu í kvöld .